Nol è mai masse tart. E cussì, cun dut che a son passâts za doi dîs dai 3 di Avrîl, si pues ancjemò scrivi: Buine Fieste de Patrie dal Friûl par ducj cuancj.
L’auguri al reste bon ancje par altris motîfs. Par esempli, par vie che lis iniziativis par memoreâ l’inovâl numar 936 de nassite dal Stât patriarcjâl furlan a son ancjemò in vore almancul fintremai ae fin de setemane e parcè che chê de investidure feudâl dal patriarcje Siart e je une date impuartante pal Friûl, che di chê si pues fevelâ ancje in altris moments.
Cun di plui, chest an, inovâl, cerimoniis e celebrazions pe “Fieste de Patrie” a colin juste tal mieç de campagne eletorâl pes elezions regjonâls e par chês aministrativis. Duncje, ancjemò di plui al merete fat un resonament che al partìs de storie e che al ponte soredut sul presint e sul avignî, stant che i passe trê secui di vite dal Stât patriarcjâl, di in chê dì dal 1077 fintremai al 1420, a son stâts determinants pe definizion de unitarietât teritoriâl dal Friûl, dal so profîl multietnic e multilengâl e de fisionomie de lenghe furlane e des sôs relazions cun diviersis comunitâts teritoriâls.
A son propit chescj i elements di fonde che a marchin, ancjemò in dì di vuê, la identitât e il potenziâl di cheste tiere e de sô int, e che a tornin ancje tes discussions di chescj dîs.
Un câs al è chel des relazions teritoriâls – argoment che al vignarà frontât propit intun incuintri public Joibe ai 11 di Avrîl li dal “Inštitut za slovensko kulturo” di Sant Pieri – e de gjeografie, là che si viôt che il Friûl nol è dome chê che in dì di vuê e je la provincie di Udin e che la sô dimension gjeopolitiche e je simpri stade chê europeane e no dome chê taliane. Cussì al devente dificil di crodi sei che la Provincie di Udin, almancul cemût che e je cumò, e sedi in stât di difindi e di promovi dut il Friûl, sei, salacor ancjemò di plui, che la fantomatiche “macroregione del nord” e sarès la soluzion juste pal Friûl intîr e pe regjon che e ten dongje Friûl e Triest. In chest câs in particolâr al vignarès di dî che e sarès une soluzion, dome doprant il lengaç de chimiche, tal sens che cussì il Friûl al vignarès disfat…
Un altri al è chel des lenghis e dai dirits linguistics, che il lôr esercizi al devente ancje une oportunitât di disvilup, cemût che al vignarà sclarît intun altri apontament doman a 4 e mieze dopo di misdì li dal “Friuli” a Muçane.
Un altri ancjemò al è chel des gnovis tecnologjiis e de citadinance digjitâl, che di chel a fevelaran a Trep li dal “Borgo Floreani” usgnot a 8 e mieze.
Chescj apontaments no fasin part des celebrazions dai 3 di Avrîl, ma a saltin fûr de ativitât di “Un Friûl Diferent”, sogjet politic che nol è tes schedis eletorâls ma che al met su la taule cuistions pal Friûl di vuê e di doman.
Un Friûl di memoreâ, cence mistificazions e retoriche.
Un Friûl di vivi e par vivi, ducj cuancj.
EURO FURLAN
eurofurlan@gmail.com
05.04.2013
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk